b'\n_START_ARTICLE_\nPetank\xc4\x97\n_START_PARAGRAPH_\nPetank\xc4\x97 (pranc. p\xc3\xa9tanque\xc2\xa0\xe2\x80\x93 [pe.t\xc9\x91\xcc\x83k])\xc2\xa0\xe2\x80\x93 sporto \xc5\xa1aka su metaliniais rutuliais, kurios esm\xc4\x97 mesti metalin\xc4\xaf rutul\xc4\xaf kuo ar\xc4\x8diau medinio, vadinamo ka\xc5\xa1anetu (pranc. cochonnet). \xc5\xbdaidimo pavir\xc5\xa1ius neturi standarto. Rekomenduojama \xc5\xbeaisti ant ne per daug mink\xc5\xa1to (sm\xc4\x97lis) ar kieto (betonas) pavir\xc5\xa1iaus. \xc5\xbdaidimo danga tur\xc4\x97t\xc5\xb3 b\xc5\xabti pakankamai lygi, kad \xc5\xbeaid\xc4\x97jas gal\xc4\x97t\xc5\xb3 numatyti rutulio ried\xc4\x97jimo keli\xc4\x85. Petank\xc4\x97 yra sporto \xc5\xa1aka, kurioje var\xc5\xbeytis gali visi nepriklausomai nuo lyties, am\xc5\xbeiaus ar sugeb\xc4\x97jim\xc5\xb3. Petank\xc4\x97je derinami fiziniai ir protiniai \xc4\xafg\xc5\xabd\xc5\xbeiai.\n_START_SECTION_\nIstorija\n_START_PARAGRAPH_\nSenov\xc4\x97s Graikijos laikais buvo \xc5\xbeaid\xc5\xbeiami metimo \xc4\xaf tol\xc4\xaf \xc5\xbeaidimai su monetomis, v\xc4\x97liau plok\xc5\xa1\xc4\x8diomis plytomis, akmeniniais kamuoliais. Tai vyko apie VI a. prie\xc5\xa1 m\xc5\xabs\xc5\xb3 er\xc4\x85. Senov\xc4\x97s Romos gyventojai patobulino \xc5\xbeaidim\xc4\x85 ir prid\xc4\x97jo tiksl\xc4\x85, \xc5\xa1alia kurio kuo ar\xc4\x8diau reik\xc4\x97jo mesti akmenis. Toks \xc5\xbeaidimas imtas vadinti bo\xc4\x8de. V\xc4\x97liau kamuoliai buvo pakeisti mediniais. Iki XVII a. pana\xc5\xa1\xc5\xabs \xc5\xbeaidimai buvo u\xc5\xbedrausti._NEWLINE_1907\xc2\xa0m. pranc\xc5\xabzas Jules Lenoir Boulodrome i\xc5\xa1 La Sjotos miestelio, netoli Marselio, patobulino iki tol populiar\xc5\xb3 kamuoli\xc5\xb3 \xc5\xbeaidim\xc4\x85 boule lyonnaise ir suk\xc5\xabr\xc4\x97 p\xc3\xa9tanque._NEWLINE_1910\xc2\xa0m. surengtas pirmasis petank\xc4\x97s \xc4\x8dempionatas ir nuo to laiko \xc5\xa1is \xc5\xbeaidimas nuolat populiar\xc4\x97jo. Nacionalin\xc4\x97 petank\xc4\x97s federacija \xc4\xafkurta 1958\xc2\xa0m. Marselyje ir 2002\xc2\xa0m. tur\xc4\x97jo apie 600 000 nari\xc5\xb3 i\xc5\xa1 52 valstybi\xc5\xb3._NEWLINE_Pirmasis pasaulio petank\xc4\x97s \xc4\x8dempionatas buvo surengtas 1959\xc2\xa0m.\n_START_SECTION_\nRutuliai\n_START_PARAGRAPH_\nKomplekt\xc4\x85 sudaro 3 rutuliai._NEWLINE_Rutuliai skirstomi \xc4\xaf lauko ir vidaus, var\xc5\xbeyb\xc5\xb3 ir laisvalaikio. B\xc5\xabna pagaminti i\xc5\xa1 plieno arba PVC med\xc5\xbeiagos._NEWLINE_Beveik visi rutuliai pagaminti i\xc5\xa1 plieno yra: arba i\xc5\xa1 ner\xc5\xabdijan\xc4\x8dio plieno arba i\xc5\xa1 anglinio plieno (angl. carbon steel). Pagal metalo kietum\xc4\x85 skirstomi \xc4\xaf kietus, mink\xc5\xa1tus ir pusiau mink\xc5\xa1tus.\n_START_SECTION_\nVar\xc5\xbeyb\xc5\xb3 rutuliai\n_START_PARAGRAPH_\nVar\xc5\xbeyb\xc5\xb3 rutuliai \xe2\x80\x93 sertifikuoti Tarptautin\xc4\x97s petank\xc4\x97s federacijos (FIPJP), naudoti jos sankcionuotose turnyruose. Jiems keliami grie\xc5\xbeti standartai. Rutuliai visada turi b\xc5\xabti tu\xc5\xa1\xc4\x8diaviduriai, turi patekti \xc4\xaf apibr\xc4\x97\xc5\xbetas dyd\xc5\xbei\xc5\xb3 ir svori\xc5\xb3 ribas \xe2\x80\x93 skersmuo  70,5\xe2\x80\x9380 mm ir svoris 650\xe2\x80\x93800 g. Ant rutuli\xc5\xb3 turi b\xc5\xabtinai matytis svoris ir unikalus numeris. _NEWLINE_Vaikai iki 11 met\xc5\xb3 var\xc5\xbeybose gali naudoti taip vad. junior rutulius, kurie yra 65 mm skersmens ir 600 g svorio.\n_START_SECTION_\nLaisvalaikio rutuliai\n_START_PARAGRAPH_\nLaisvalaikio rutuliai \xe2\x80\x93 nebrang\xc5\xabs, skirti laisvalaikio pasi\xc5\xbeaidimui, neturint didesnio tikslo petank\xc4\x97je, tiesiog laiko praleidimui. Jie da\xc5\xbeniausiai yra vienodo dyd\xc5\xbeio ir svorio, metaliniai su sm\xc4\x97lio ar betono u\xc5\xbepildu, pigesni. Gali b\xc5\xabti blizg\xc5\xabs su chromo pavir\xc5\xa1iumi arba juodai da\xc5\xbeyti. Metalas, i\xc5\xa1 kurio jis pagamintas, da\xc5\xbeniausiai bus i\xc5\xa1 prastesn\xc4\x97s kokyb\xc4\x97s nei var\xc5\xbeyb\xc5\xb3 rutuliai._NEWLINE_PVC med\xc5\xbeiagos rutuli\xc5\xb3 svoris ir dydis yra artimesnis var\xc5\xbeybiniams rutuliams, b\xc5\xabna 72\xe2\x80\x9374 mm skersmens ir 680 g svorio. Tinka, kai n\xc4\x97ra galimyb\xc4\x97s treniruotis \xc5\xbeaisti lauke. Jie yra pakankamai mink\xc5\xa1ti ir nekelia gr\xc4\x97sm\xc4\x97s patalp\xc5\xb3 grindims ar sienoms._NEWLINE_Vaikams labiau tinkami yra plastmasiniai, vandens ar sm\xc4\x97lio pripildyti, \xc4\xafvairiaspalviai rutuliai, skirti \xc5\xbeaisti tiek lauke, tiek viduje.\n_START_SECTION_\nTaikinys\n_START_PARAGRAPH_\nTaikinys \xe2\x80\x93 ma\xc5\xbeas, medinis kamuoliukas, dar vadinamas ka\xc5\xa1anetu (pranc. cochonnet).'